Uit toeka: Orrel 50 jaar in gebruik | Netwerk24
Uit toeka: Orrel 50 jaar in gebruik
Uit die Eikestadnuus-uitgawe van Vrydag 6 Oktober 1978
Die orrel in die Stellenbosch-Sentraalkerk is op 15 Oktober reeds vyftig jaar in gebruik. Die inwydingsdiens het op 'n Maandagaand plaasgevind – spesiaal so gereël dat dit op die 75ste verjaarsdag van die geëerde en alombeminde orrelis, prof. F.W. Jannasch, kon saamval. Die prediker by dié geleentheid was ds. D.G. Malan terwyl dr. D.R. Snyman die wydingsgebed en ds. A.F. Louw die bedankings gedoen het.
Die koor was onder leiding van prof. Jannasch self en het o.m. sy bekende koorwerk "Te Deum" uitgevoer. Die soliste was mev. dr. Van der Byl, 'n mej. Basson en mnre. Holzapfel en Van Niekerk. Die begeleiding op die orrel is waargeneem deur die jong G.G. Cillié jnr.
Om die gebeure van vyftig jaar gelede te herdenk, sal die koor van die Sentraalkerk op 15 Oktober tydens die aanddiens 'n verkorte weergawe van Jannasch se "Te Deum" sing onder leiding van die huidige koorleier, Pieter van der Westhuizen, terwyl die begeleiding op die orrel weer deur dr. G.G. Cillié waargeneem sal word.
Dr. Cillié sal ook by dié geleentheid kortliks vertel van die inwydingsplegtigheid vyftig jaar gelede.
Lede van die destydse koor of van die soliste wat nog in Stellenbosch en omgewing bly, word vriendelik versoek om met mnr. Van der Westhuizen in aanraking te kom.